**Swydd Ddisgrifiad: Swyddog Datblygu Cymunedau Dwyieithog**

**Menter Iaith Fflint a Wrecsam**

**Cefndir**

Nod y Mentrau Iaith ydy hybu a hyrwyddo’r Gymraeg ar draws Cymru. Sefydlwyd y Fenter Iaith gyntaf yng Nghwm Gwendraeth yn 1991,ac erbyn hyn mae 22 Menter Iaith yn gwasanaethu pob rhan o Gymru. Wedi tyfu o awydd a dyheadau pobl leol y mae’r Mentrau Iaith, er mwyn hyrwyddo defnydd y Gymraeg ym mhob agwedd ar fywyd yn ein cymunedau. Yn 2017 daeth Menter Iaith Sir y Fflint a Menter Iaith Maelor ynghyd i greu Menter newydd – **Menter Iaith Fflint a Wrecsam**. Lleolir swyddfa’r Fenter yn yr Wyddgrug, gan wasanaethu pob ardal a holl drigolion siroedd y Fflint a Wrecsam. Mae’r Fenter yn cyflogi 7 aelod o staff.

**Gwaith Menter Iaith Fflint a Wrecsam**

Mae’r Mentrau Iaith yn un o bartneriaid allweddol Llywodraeth Cymru ac yn gweithredu ar lawr gwlad i wireddu amcanion **Cymraeg 2050: Strategaeth y Gymraeg –** sydd yn nodi sut bydd Llywodraeth Cymru yn cyrraedd y targed o filiwn o siaradwyr Cymraeg erbyn y flwyddyn 2050. Mae pob Menter Iaith yn gweithredu mewn ffordd unigryw yn ddibynnol ar anghenion lleol. Ein prif feysydd gwaith yma yn siroedd y Fflint a Wrecsam ydy:

**Teuluoedd**: Mae ein gweithgareddau a phrosiectau yn annog trosglwyddo’r iaith yn y cartref, tynnu sylw at fanteision dewis Addysg Gymraeg, ac yn cefnogi defnydd o’r Gymraeg o fewn gwasanaethau gofal a chwarae.

**Plant a Phobl Ifanc**: Rydym yn gweithredu i gynyddu’r ddarpariaeth hamdden a chymunedol ar gyfer plant a phobl ifanc er mwyn rhoi cyfle iddynt ddefnyddio’r Gymraeg yn gymdeithasol tu allan i’r ysgol.

**Y Gymuned**: Trwy gydweithio â siaradwyr Cymraeg a dysgwyr yn eu cymunedau eu hunain rydym yn gweithio i gryfhau’r iaith fel iaith gymunedol, naturiol.

**Nod y Prosiect:**

Bwriad y prosiect hwn yw sefydlu a chefnogi nifer o grwpiau cymunedol (Pwyllgorau Ardal) fydd yn datblygu rhaglen o weithgareddau penodol cyfrwng Cymraeg er budd trigolion yr ardal. Bydd y swyddog hefyd yn gweithio gyda’r pwyllgorau i godi eu cymhwysedd i weithredu er budd y Gymraeg yn eu cymunedau.

Mae’r Prosiect Datblygu Cymunedau Dwyieithog yn bartneriaeth rhwng Cadwyn Clwyd, Cyngor Sir y Fflint a Menter Iaith Fflint a Wrecsam a’i gyllidwyd drwy Cymunedau Gwledig Llywodraeth Cymru - Rhaglen Datblygu Gwledig Cymru 2014-2020, a ariennir gan Lywodraeth Cymru a’r Gronfa Amaethyddol Ewrop ar gyfer Datblygu Gwledig.

**Prif Gyfrifoldebau:-**

* Sefydlu grwpiau gwirfoddol lle nad ydynt yn bodoli eisoes, neu gryfhau a chefnogi grwpiau sydd eisoes yn bodoli er mwyn cynnal mwy o weithgareddau cymdeithasol fydd yn defnyddio’r Gymraeg fel cyfrwng cyfathrebu naturiol a hwyliog;
* Mentora unigolion a grwpiau gwirfoddol, gan adnabod anghenion hyfforddi yn eu plith;
* Mentora gwirfoddolwyr ar sut i wneud ceisiadau grant bychain (megis Arian i Bawb a Noson Allan) a cheisiadau i gynghorau tref a chymuned, er mwyn iddynt gallu ariannu yr hyn maent am ei wireddu yn y dyfodol.
* Paratoi ceisiadau am nawdd ar gyfer datblygu a chyllido prosiectau a gweithgareddau;
* Cynorthwyo’r Swyddog Busnes i reoli gwariant cyllideb y prosiect a gweithgareddau;
* Creu a pharatoi deunyddiau marchnata a datblygu ymgyrchoedd marchnata penodol fel bo’r angen;
* Cynorthwyo i godi proffil y prosiect yn y wasg leol a chenedlaethol;

O bryd i’w gilydd bydd angen i chi ymgymryd â dyletswyddau ychwanegol i hyn yn unol â gofynion cyffredinol y swydd.

**Telerau’r Swydd**

**Cyflog**: £22,400 - £23,700 pro rata (yn ddibynnol ar brofiad a sgiliau).

Telir pensiwn hyd at 6% i gynllun pensiwn y Fenter.

**Costau Teithio**: Telir costau teithio o 45c y filltir.

**Oriau Gwaith**: 18.5 awr yr wythnos. Bydd disgwyl i’r sawl a benodir weithio oriau anghymdeithasol yn unol â galwadau gwaith ar adegau. Cynigir amser yn lle hynny *(TOIL)* drwy gytundeb â’r Prif Swyddog.

**Gwyliau**: 24 diwrnod y flwyddyn pro rata. Nid yw hyn yn cynnwys gwyliau banc.

**Hyd y Contract**: Swydd rhan amser am gyfnod penodol o ddwy flynedd yn amodol ar adolygiad perfformiad boddhaol ar ôl tri mis.

**Strwythur Rheoli:** Byddwch yn gweithio o dan gyfarwyddyd Prif Swyddog Menter Iaith Fflint a Wrecsam. Byddwch yn atebol i Fwrdd Cyfarwyddwyr Menter Iaith Fflint a Wrecsam.

**Rhybudd Terfynu Swydd:** 1 mis

**Lleoliad:** Corlan, Uned 3, Parc Busnes yr Wyddgrug, yr Wyddgrug, CH7 1XP